
Na podlagi četrtega odstavka 184. člena, petega odstavka 190. člena, 192. člena, trinajstega odstavka 193. člena in šestega odstavka 198. člena Zakona o varstvu okolja (Uradni list RS, št. 44/22, 18/23 – ZDU-1O in 78/23 – ZUNPEOVE), tretjega odstavka 52. člena v zvezi s tretjim odstavkom 3. člena Zakona o prekrških (Uradni list RS, št. 29/11 – uradno prečiščeno besedilo, 21/13, 111/13, 74/14 – odl. US, 92/14 – odl. US, 32/16, 15/17 – odl. US, 73/19 – odl. US, 175/20 – ZIUOPDVE in 5/21 – odl. US) in sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) Vlada Republike Slovenije izdaja

U R E D B O
o vrstah naprav, dejavnostih in toplogrednih plinih ter dodelitvi brezplačnih emisijskih kuponov za naprave in operatorje zrakoplova 

1. člen

(vsebina)

Ta uredba v skladu z Direktivo 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (UL L št. 275 z dne 25. 10. 2003, str. 32), zadnjič spremenjeno z Direktivo (EU) 2023/959 Evropskega parlamenta in Sveta z dne 10. maja 2023 o spremembi Direktive 2003/87/ES o vzpostavitvi sistema za trgovanje s pravicami do emisije toplogrednih plinov v Uniji ter Sklepa (EU) 2015/1814 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov (UL L št. 130 z dne 16. 5. 2023, str. 134), (v nadaljnjem besedilu: Direktiva 2003/87/ES), določa:

– 
vrste naprav, dejavnosti in toplogredne pline, za katere morajo upravljavci naprav pridobiti dovoljenje za izpuščanje toplogrednih plinov v skladu z zakonom, ki ureja varstvo okolja;

– 
letalske dejavnosti, za katere morajo operatorji zrakoplova imeti odobren načrt monitoringa emisij toplogrednih plinov v skladu z zakonom, ki ureja varstvo okolja;

– 
dejavnosti pomorskega prometa, za katere morajo ladjarske družbe imeti odobren načrt monitoringa emisij toplogrednih plinov v skladu z Uredbo (EU) 2015/757 Evropskega parlamenta in Sveta z dne 29. aprila 2015 o spremljanju emisij ogljikovega dioksida iz pomorskega prevoza, poročanju o njih in njihovem preverjanju ter spremembi Direktive 2009/16/ES (UL L št. 123 z dne 19. 5. 2015, str. 55), zadnjič spremenjeno z Delegirano uredbo (EU) 2023/2776 Komisije (EU) z dne 12. oktobra 2023 o spremembi Uredbe (EU) 2015/757 Evropskega parlamenta in Sveta glede pravil za spremljanje emisij toplogrednih plinov in drugih pomembnih informacij v zvezi s pomorskim prometom (UL L št. 2023/2776 z dne 14. 12. 2023), (v nadaljnjem besedilu: Uredba 2015/757/EU);

– 
podrobnejša pravila o brezplačni dodelitvi pravic do emisije toplogrednih plinov za naprave in letalske dejavnosti;

– 
način izvajanja načrta monitoringa, priprave poročila in poročanja ter način in pogostost pregledovanja poročila upravljavcev malih naprav v skladu z zakonom, ki ureja varstvo okolja; in
– 
pristojni organ za izvajanje in nadzor nad izvajanjem ter prekrške glede izvajanja Uredbe 2015/757/EU.

2. člen

(pomen izrazov)

Izrazi v tej uredbi imajo enak pomen kot izrazi, določeni v zakonu, ki ureja varstvo okolja, in v 3. členu Uredbe 2015/757/EU.

3. člen

(vrste naprav, dejavnosti in toplogredni plini)

(1) Vrste naprav, dejavnosti in toplogredni plini, za katere morajo upravljavci naprav pridobiti dovoljenje za izpuščanje toplogrednih plinov v skladu z zakonom, ki ureja varstvo okolja, so določeni v Prilogi I Direktive 2003/87/ES.

(2) V Prilogi I Direktive 2003/87/ES so določeni tudi toplogredni plini in dejavnosti letalskega prometa, za katere morajo imeti operatorji zrakoplova odobren načrt monitoringa emisij iz zrakoplova v skladu z zakonom iz prejšnjega odstavka, in toplogredni plini ter dejavnosti pomorskega prometa, za katere morajo imeti ladjarske družbe odobren načrt monitoringa emisij iz ladij v skladu z Uredbo 2015/757/EU.

4. člen

(načrt monitoringa upravljavca male naprave)

(1) Upravljavec male naprave mora pripraviti in izvajati načrt monitoringa v skladu z Izvedbeno uredbo Komisije 2018/2066 z dne 19. decembra 2018 o spremljanju emisij toplogrednih plinov in poročanju o njih v skladu z Direktivo 2003/87/ES Evropskega parlamenta in Sveta ter spremembi Uredbe Komisije (EU) št. 601/2012 (UL L št. 334 z dne 31. 12, 2018, str. 1), zadnjič spremenjeno z Izvedbeno uredbo Komisije (EU) 2023/2122 z dne 17. oktobra 2023 o spremembi Izvedbene uredbe (EU) 2018/2066 glede posodobitve spremljanja emisij toplogrednih plinov in poročanja o njih v skladu z Direktivo 2003/87/ES Evropskega parlamenta in Sveta (UL L št. 2023/2122 z dne 18. 10. 2023).

(2) Ne glede na prejšnji odstavek se načrt monitoringa za upravljavca male naprave pripravi brez:

– 
dokazov za vsak večji ali manjši tok vira, s katerimi se dokazuje skladnost s pragovi negotovosti za podatke o dejavnosti in faktorji za izračun, za uporabljene stopnje, in

– 
rezultatov ocene tveganja, ki dokazujejo, da so predlagane nadzorne dejavnosti in postopki za nadzorne dejavnosti sorazmerni z opredeljenimi tveganji pri delovanju in nadzoru.

(3) Ne glede na prvi odstavek tega člena se v načrtu monitoringa za upravljavca male naprave količina goriva ali materiala lahko določi na podlagi razpoložljivih in dokumentiranih evidenc nakupa in ocenjenih sprememb zaloge.

(4) Ne glede na prvi odstavek tega člena upravljavcu male naprave k vlogi za spremembo načrta monitoringa v skladu z zakonom, ki ureja varstvo okolja, ni treba predložiti ocene negotovosti.

(5) Ne glede na prvi odstavek tega člena se v načrtu monitoringa za upravljavca male naprave lahko uporabi najmanj stopnja 1 za določanje podatkov o dejavnosti in faktorjev za izračun za vse tokove vira.

(6) Ne glede na prvi odstavek tega člena se v načrtu monitoringa za upravljavca male naprave za določanje faktorjev za izračun na podlagi analiz lahko uporabi laboratorij, ki je tehnično usposobljen in sposoben zagotoviti tehnično veljavne rezultate z uporabo ustreznih analitskih postopkov.

5. člen

(poročilo in poročanje upravljavca male naprave)

Upravljavec male naprave poroča o emisijah toplogrednih plinov v skladu z zakonom, ki ureja varstvo okolja, v elektronski obliki na predlogah obrazcev, objavljenih na osrednjem spletnem mestu državne uprave gov.si.

6. člen

(način in pogostost pregledovanja poročila upravljavca male naprave)

Agencija Republike Slovenije za okolje poročilo iz prejšnjega člena enkrat letno pregleda v skladu s kontrolnim seznamom iz Priloge, ki je sestavni del te uredbe.

7. člen

(zmanjšanje brezplačne dodelitve emisijskih kuponov za naprave)

(1) Če za napravo velja obveznost izvedbe energetskega pregleda ali izvajanja potrjenega sistema upravljanja z energijo v skladu z zakonom, ki ureja učinkovito rabo energije, in če se priporočila iz poročila o pregledu ali iz potrjenega sistema upravljanja z energijo ne izvedejo, razen če čas vračanja za ustrezne naložbe presega tri leta ali če so stroški teh naložb nesorazmerni, se količina emisijskih kuponov, ki jih ministrstvo, pristojno za okolje (v nadaljnjem besedilu: ministrstvo), brezplačno dodeli upravljavcu te naprave v skladu z zakonom, ki ureja varstvo okolja, zmanjša za 20 odstotkov. Količina brezplačno dodeljenih emisijskih kuponov se ne zmanjša, če upravljavec naprave dokaže, da je sprejel druge ukrepe, s katerimi je dosegel zmanjšanje emisij toplogrednih plinov, enakovredno zmanjšanju, ki ga za tako napravo priporoča poročilo o pregledu ali potrjeni sistem upravljanja z energijo.

(2) Upravljavcu naprave, katere ravni emisij toplogrednih plinov so višje od 80 percentilov ravni emisij za ustrezne referenčne vrednosti za proizvode, ki do 1. maja 2024 ne pripravi načrta za podnebno nevtralnost za vsako od dejavnosti v tej napravi v skladu z Izvedbeno uredbo Komisije (EU) št. 2023/2441 z dne 31. oktobra 2023 o določitvi pravil za uporabo Direktive 2003/87/ES Evropskega parlamenta in Sveta glede vsebine in oblike načrtov za podnebno nevtralnost, potrebnih za brezplačno dodelitev pravic do emisije (UL L št. 2023/2441 z dne 3. 11. 2023), se količina brezplačno dodeljenih emisijskih kuponov zmanjša za 20 odstotkov.

8. člen

(brezplačni emisijski kuponi za operatorja zrakoplova v letih 2024 in 2025)

(1) Operator zrakoplova lahko zaprosi za brezplačno dodelitev emisijskih kuponov za leti 2024 in 2025, sorazmerno z njegovim deležem emisij, ki jih je za leto 2023 sporočil ministrstvu in jih je preveril preveritelj v skladu z zakonom, ki ureja varstvo okolja.

(2) Ministrstvo operatorju zrakoplova z odločbo dodeli ustrezno količino brezplačnih emisijskih kuponov, pri dodelitvi pa upošteva sklep Komisije, ki določa navodila centralnemu administratorju evidence transakcij Evropske unije, da preglednice nacionalnih dodelitev za letalstvo držav članic vnese v evidenco transakcij Evropske unije.

9. člen

(pristojni organ za ladjarske družbe)

(1) Ministrstvo je pristojni organ za ladjarsko družbo, ki opravlja dejavnost pomorskega prometa, določeno v Uredbi 2015/757/EU, in je registrirana v Republiki Sloveniji ali ji je pripisana na podlagi predpisa Evropske unije, ki določa seznam ladjarskih družb z navedbo pristojnega upravnega organa (v nadaljnjem besedilu: seznam ladjarskih družb).

(2) Ministrstvo ohrani pristojnost iz prejšnjega odstavka ne glede na naknadne spremembe dejavnosti ali registracije ladjarske družbe, dokler te spremembe niso razvidne na posodobljenem seznamu ladjarskih družb.

10. člen

(vključitev drugih naprav, dejavnosti in toplogrednih plinov v sistem trgovanja)

(1) Ne glede na določbo prvega odstavka 3. člena te uredbe lahko pridobi dovoljenje za izpuščanje toplogrednih plinov in se vključi v sistem trgovanja s pravicami do emisije toplogrednih plinov tudi upravljavec naprave, v kateri poteka zgorevanje goriva, če ima naprava skupno nazivno vhodno toplotno moč od 15 MW do 20 MW, pri čemer se za ugotavljanje praga zmogljivosti naprave uporabljajo 1. do 5. točka Priloge I Direktive 2003/87/ES.

(2) Za odobritev Evropske komisije v skladu z zakonom, ki ureja varstvo okolja, se šteje Odločba Komisije z dne 8. aprila 2005 o enostranski vključitvi dodatnih dejavnosti iz Slovenije v sistem trgovanja s pravicami do emisije v skladu s 24. členom Direktive 2003/87/ES Evropskega parlamenta in Sveta.

11. člen

(nadzor)

(1) Nadzor nad izvajanjem te uredbe opravlja inšpekcija, pristojna za varstvo okolja.

(2) Ne glede na določbo prejšnjega odstavka opravlja nadzor nad izvajanjem 18. in 19. člena Uredbe 2015/757/EU inšpekcija, pristojna za pomorstvo.

12. člen

(prekrški)

(1) Z globo od 10.000 do 100.000 eurov se kaznuje pravna oseba ali samostojni podjetnik posameznik oziroma posameznik, ki samostojno opravlja dejavnost, če kot ladjarska družba:

1. 
ne spremeni načrta monitoringa, kadar je to zahtevano, in spremenjenega načrta ne pošlje ministrstvu (drugi in četrti odstavek 7. člena Uredbe 2015/757/EU);

2. 
do roka iz prvega odstavka 11. člena Uredbe 2015/757/EU ministrstvu ne predloži preverjenega poročila o emisijah;

3. 
v primeru zamenjave družbe ministrstvu ne predloži preverjenega poročila o emisijah (drugi odstavek 11. člena Uredbe 2015/757/EU);

4. 
v poročilo o emisijah ne vključi vseh zahtevanih informacij (tretji odstavek 11. člena Uredbe 2015/757/EU);

5. 
do roka iz drugega odstavka 11.a člena Uredbe 2015/757/EU ministrstvu ne predloži zahtevanih podatkov;

6. 
ministrstvu ne poroča na predpisan način (prvi odstavek 12. člena Uredbe 2015/757/EU);

7. 
na krovu ladje ne hrani veljavne listine o skladnosti (18. člen Uredbe 2015/757/EU).

(2) Z globo od 1.200 do 4.100 eurov se za prekršek iz prejšnjih odstavkov kaznuje tudi odgovorna oseba pravne osebe ali odgovorna oseba samostojnega podjetnika posameznika oziroma posameznika, ki samostojno opravlja dejavnost.

13. člen

(višina globe v hitrem prekrškovnem postopku)

Za prekrške iz prvega odstavka prejšnjega člena se sme v hitrem postopku izreči globa tudi v znesku, ki je višji od najnižje predpisane globe, določene s to uredbo.
KONČNI DOLOČBI
14. člen

(prenehanje veljavnosti)

Z dnem uveljavitve te uredbe preneha veljati Uredba o vrstah naprav, dejavnostih in toplogrednih plinih (Uradni list RS, št. 197/20 in 44/22 – ZVO-2).

15. člen

(začetek veljavnosti)

Ta uredba začne veljati naslednji dan po objavi v Uradnem listu Republike Slovenije.

Št. 00704-62/2024
Ljubljana, dne 28. marca 2024
EVA 2023-2570-0102

Vlada Republike Slovenije


dr. Robert Golob

predsednik




4

